Աստուածաշունչս լոյս տեսաւ Յակոբ Դ. Ջուղայեցի Կաթողիկոսի ծախիւք: Իսկ Ցուցահանդէսիս հնատիպներու ջախջախիչ մեծամասնութիւնը՝ ներառեալ Ոսկանի Աստուածաշունչի՝ առատաձեռնօրէն ու յօժարակամօրէն փոխ տուաւ Հայաստանի Ազգային Գրադարանը, որ նոյնպէս բոլոր ճամբորդութեան եւ ապահովագրութեան ծախսերը ստանձնեց: Իսկ Չեխիոյ Ազգային Գրադարանը ամենաբարձր հոգածութեան մակարդակը ցուցաբերեց, ապահովութեան տեսակէտով ալ առաջին իսկ վայրկեանէն պարտ ու պատշաճը կատարելով: Բոլորս գիտակից ենք այն իրողութեան, որ այսպիսի ցուցանմոյշներու հաւաքածոյի մը ցուցադրութիւնը նոյնիսկ Հայաստանի բնակիչներու համար խիստ հազուագիւտ եղելութիւն մըն է, եւ որուն մարդ իր կեանքի ընթացքին կրնայ թերեւս միայն մէկ կամ երկու անգամ ականատես ըլլալու բախտին արժանանալ: